Diari Oficial de la Generalitat Valenciana


Sumari del DOGV 5821, del 05-08-2008 (2008/9761)

ORDE de 30 de juliol de 2008, de la Conselleria d'Agricultura, Pesca i Alimentació, per la qual es convoquen, per a l'any 2008, les ajudes al desenvolupament de microempreses agroalimentàries.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5821

Data del DOGV
:   05-08-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/9761


Data del document
:   30-07-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ajuda a les empreses
    * ajuda pública
    * producte agrícola
    * suport econòmic
    * ajuda a l'agricultura
    * petita empresa
    * indústria agroalimentària
    * qualitat del producte

ORDE de 30 de juliol de 2008, de la Conselleria d'Agricultura, Pesca i Alimentació, per la qual es convoquen, per a l'any 2008, les ajudes al desenvolupament de microempreses agroalimentàries. [2008/9761]
La indústria agroalimentària s'abastix del sector primari, incrementa el valor afegit de les matèries primeres, crea i fixa ocupació en les àrees rurals, desenvolupa produccions lligades a una qualitat diferenciada, i contribuïx a la formació d'un entramat social, dinàmic i estable en el món rural.
El sector de la indústria agroalimentària de la Comunitat Valenciana es caracteritza per la seua xicoteta dimensió empresarial. Segons el Ministeri d'Agricultura, Pesca i Alimentació, de les aproximadament 2.260 empreses que existien en l'any 2005 en el sector, quasi un 80% comptaven amb menys de 10 treballadors.
Esta gran atomització és un obstacle per a la seua competitivitat per la qual cosa es fa necessària la participació de les administracions publiques en forma d'ajudes que permeten a les microempreses agroalimentàries impulsar millores estructurals i incrementar la seua dimensió empresarial. D'esta manera es pretén que puguen accedir a economies d'escala, tant en allò que es referix a l'aprovisionament de matèries primeres i servicis complementaris com en allò que es referix a la formació del personal, accés a millores tecnològiques, accions d'I+D+I, i impuls de la filosofia de la qualitat.
Per això, i en virtut de les facultats que em conferix l'article 28 e de la Llei 5/1983, de 30 de desembre, del Consell, i l'article 47.3 del text refós de la Llei d'Hisenda Pública de la Generalitat Valenciana
ORDENE
Primer. Convocatòria
Es convoquen, per a l'any 2008, les ajudes al desenvolupament de microempreses agroalimentàries en l'àmbit territorial de la Comunitat Valenciana, i s'aproven les bases per les quals es regiran, que s'inclouen com a annex I en esta orde.
La present convocatòria queda sotmesa, en allò que procedisca, a la Llei 38/2003, de 17 de novembre, General de Subvencions, i al Reial Decret 887/2006, de 21 de juliol, pel qual s'aprova el seu reglament.
La concessió d'estes ajudes es basa en allò que es disposa en el Reglament (CE) 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat a les Ajudes de Minimis, per açò, en compliment d'allò que es disposa en l'article 3.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, el present règim està exempt de notificació.
Segon. Finançament de les ajudes
El finançament serà amb fons propis de la Generalitat Valenciana, i serà a càrrec del capítol VII, línia T6158, del programa 94.58446199.489.38, per una quantitat màxima de 700.000 euros del pressupost de la Generalitat per a l'any 2008.
Tercer. Resolució
El termini màxim per a notificar la resolució expressa serà de dos mesos, a comptar des de la data de l'inici del termini de presentació de sol·licituds. La falta de resolució en el termini tindrà efectes desestimatoris, en els termes que es preveu en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com en l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana. Si no recau una resolució expressa en el termini establit, les sol·licituds s'entendran desestimades, sense perjuí d'allò que es dispose quan es dicte la resolució expressa.
DISPOSICIONS FINALS
Primera
Es delega en la directora general d'Empreses Agroalimentàries i Desenvolupament del Medi Rural la facultat per a concedir o denegar les ajudes, i se li autoritza perquè dicte les resolucions i instruccions necessàries per al desplegament i l'execució d'esta orde.
Segona
La present orde esdevindrà efectiva des de l'endemà de la publicació en el Diari Oficial de la Comunitat Valenciana.
De conformitat amb allò que s'establix en els articles 106, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, el present acte posa fi a la via administrativa i contra este es podrà interposar, potestativament, recurs de reposició davant de la consellera d'Agricultura, Pesca i Alimentació en el termini d'un mes, comptat des de l'endemà de la notificació, o impugnar-se directament davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, des de l'endemà de la notificació.
València, 30 de juliol de 2008
La consellera d'Agricultura, Pesca i Alimentació,
MARITINA HERNÁNDEZ MIÑANA
ANNEX I
Bases del règim de les ajudes al desenvolupament
de microempreses agroalimentàries
Primera. Objecte
Establir les bases reguladores de la convocatòria d'un règim d'ajudes al desenvolupament de microempreses agroalimentàries, finançat amb fons propis de la Generalitat Valenciana, en les condicions fixades en el Reglament (CE) 1998/2006, de 15 de desembre de 2006, de la Comissió (DOUE L379, de 28 de desembre de 2006), relatiu a l'aplicació dels articles 87 i 88 del Tractat a les Ajudes de minimis.
Segona. Beneficiaris
1. Podran ser beneficiaris de les ajudes a què es referixen les presents bases les microempreses que realitzen la seua activitat en el sector de la transformació i comercialització de matèries primeres agroalimentàries, i tinguen la seua seu social i establiments industrials a la Comunitat.
2. El concepte de microempresa es determinarà tenint en compte la definició de la Recomanació 2003/361/CE, de la Comissió (2003/361/CE, de 06.05.2003), que la definix en el seu article 2, punt 3, com aquella empresa que ocupa a menys de 10 persones i el volum de negocis o el balanç anual del qual no supera els 2 milions d'euros. No tindran la condició de beneficiaris les entitats o agrupacions sense personalitat jurídica.
Tercera. Compromisos del beneficiari
1. Mantindre la seua seu social, ubicació i activitat a la Comunitat Valenciana, els requisits i les condicions exigides per a la concessió de l'ajuda, almenys, durant cinc anys des de la data de concessió, excepte les corresponents causes de força major per al possible abandó.
2. Executar les inversions d'acord amb allò que s'assenyale en la concessió de l'ajuda.
3. Inscriure's abans del pagament de l'ajuda en el Registre d'Establiments Agroalimentaris de la Comunitat Valenciana, sempre que siga obligatori per la normativa reguladora de Registre.
4. Les contingudes en l'article 14 de la Llei 38/2003, de 17 de novembre, General de Subvencions, i qualssevol altres que determine l'autoritat competent quant a la millor gestió, control i aplicació de la mesura.
Quarta. Actuacions objecte de les ajudes
1. Les actuacions objecte d'ajuda seran les derivades de projectes d'inversions enquadrats en el sector de la transformació i comercialització de productes agrícoles i de l'alimentació, amb l'objectiu de desenvolupar, modernitzar o ampliar les microempreses agroalimentàries, per a la millora de la seua competitivitat.
2. Es consideraran inversions elegibles, als efectes del càlcul de l'ajuda, les inversions que corresponen a l'adquisició de maquinària i d'equipament, i instal·lacions noves, inclosos els programes informàtics, lligats a la creació d'un establiment nou, l'ampliació o modernització d'un ja existent, o l'inici d'una activitat que implique un canvi del producte o dels procediments de producció de l'establiment ja existent, i la implantació de sistemes certificats de qualitat.
Quinta. Classe i quantia de les ajudes
1. Les ajudes consistiran en una subvenció del 50% de la inversió elegible, i quedaran supeditades en la fase de pagament a la justificació de la inversió realment executada i pagada pel beneficiari.
2. La quantitat màxima que podrà rebre un beneficiari serà la corresponent a 100.000 euros d'inversió per projecte d'activitat. No es tramitaran les sol·licituds d'ajuda per a projectes d'inversió inferiors a 6.000 euros.
3. Un peticionari només podrà realitzar una sol·licitud d'ajuda en la present convocatòria i en compliment d'allò que es disposa en el Reglament (CE) 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat a les Ajudes de minimis, un mateix beneficiari, només podrà optar a una ajuda màxima de 200.000 euros durant qualsevol període de tres exercicis fiscals.
S'informarà per escrit al beneficiari de l'import previst de l'ajuda, així com del seu caràcter de minimis, i es farà referència expressa a l'esmentat Reglament 1998/2006.
Sexta. Sol·licitud i documentació
1. Les sol·licituds d'ajuda es tramitaran i es resoldran conjuntament en un únic procediment, d'acord amb allò que s'establix en esta disposició, i s'acompanyaran de la documentació que es determina en l'annex II d'esta convocatòria.
2. Les sol·licituds es presentaran en dos exemplars en el Registre d'Entrada de la Conselleria d'Agricultura, Pesca i Alimentació, o en els llocs i pels mitjans a què es referix l'article 38.4, de la Llei 30/1992, de 26 de novembre, fins al 15 de setembre de 2008, dirigides a la Direcció General d'Empreses Agroalimentàries i Desenvolupament del Medi Rural.
3. Després de presentar la sol·licitud, el beneficiari podrà executar les inversions sense esperar que la concessió d'ajuda es produïsca, i sense que això prejutge la decisió que finalment s'adopte que quedarà subjecta al resultat final d'una verificació detallada, i al procés de valoració que es descriu en la base sèptima.
4. La presentació de la sol·licitud implicarà l'autorització a la Conselleria d'Agricultura, Pesca i Alimentació per a demanar dels organismes pertinents el certificat de compliment d'obligacions fiscals i davant de la Seguretat Social.
5. S'haurà d'acreditar, per mitjà de declaració responsable, la no-concurrència de cap de les circumstàncies previstes en els punts 2 i 3, de l'article 13 de la Llei 38/2003, General de Subvencions, aportar declaració responsable de compliment de la norma sobre integració de persones amb discapacitat, o si és el cas, l'exempció, i així mateix declaració de percentatge de treballadors discapacitats sobre plantilla total, tancada a 31 de desembre de l'any anterior al de la presentació de la sol·licitud d'ajudes, d'acord amb allò que es disposa en el Decret 279/2004, del Consell.
6. El sol·licitant presentarà una memòria on es detallen les inversions que cal executar, i on es descriuran almenys els punts següents: presentació de l'empresari i/o l'empresa, descripció de la inversió i objectius que cal aconseguir amb les inversions proposades, planificació de les inversions per partides pressupostàries, i un programa que detalle les operacions de transformació i comercialització que l'empresa desenvolupa actualment, o pensa emprendre amb les inversions plantejades.
Atés el règim de minimis a què s'acullen les ajudes, addicionalment, es presentarà una declaració responsable, el format de la qual està en l'annex II, sobre:
a) Ajudes de minimis concedides en l'exercici fiscal corrent i en els dos exercicis anteriors.
b) Altres ajudes rebudes per als mateixos costos subvencionables, amb la finalitat de comprovar que no se superen els limites de l'article 2.5 del Reglament 1998/2006, de 15 de desembre de 2006, de la Comissió.
7. Quant a les despeses subvencionables caldrà ajustar-se a allò que es disposa en els articles 30 i 31 de la Llei 38/2003, de 17 de novembre, General de Subvencions, i quan l'import de les despeses subvencionables supere l'import de 12.000 euros en el supòsit de subministrament de béns d'equip o prestació de servicis per empresa de consultoria o assistència tècnica, el beneficiari haurà de presentar, com a mínim, 3 ofertes de diferents proveïdors i l'elecció d'entre estes es realitzarà d'acord amb criteris d'eficiència i economia, i s'haurà de justificar en la fase de pagament de l'ajuda, amb una memòria explicativa, quan l'elecció no haguera recaigut en la proposta econòmica més avantatjosa.
8. Quan la sol·licitud no reunisca els requisits o no s'acompanye de la documentació que resulte exigible o es considere necessària per a resoldre-la, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, es requerirà pel Servici d'Indústries Agroalimentàries de la Conselleria d'Agricultura, Pesca i Alimentació, al sol·licitant perquè en el termini de deu dies esmene la falta o acompanye tots els documents preceptius, amb indicació que, si així no ho fera, se li tindrà per desistit de la seua petició, prèvia resolució que haurà de ser dictada en els termes que es preveuen en l'article 42 de l'esmentada Llei, per la directora general d'Empreses Agroalimentàries i Desenvolupament del Medi Rural
Sèptima. Comissió d'Avaluació i procés de valoració de les sol·licituds
1. La concessió de les ajudes es realitzarà per mitjà del procediment de concurrència competitiva a què es referix l'article 22 de la Llei 38/2003, de 17 de novembre, General de Subvencions, i s'ordenaran els expedients de major a menor puntuació, d'acord amb els criteris de valoració que s'indiquen en la base octava, punt 1.
2. Es crea la Comissió de Valoració formada pel cap de l'Àrea de Pesca, Indústries i Cooperativisme, el cap del Servici d'Indústries Agroalimentàries, el cap de secció d'Innovació i Desenvolupament, el cap de secció d'Indústries Alimentàries, i un tècnic del Servici d'Indústries Agroalimentàries, que formularà la pertinent proposta de resolució a la directora general competent en matèria d'indústries agroalimentàries.
Octava. Criteris de valoració
1. Els expedients es puntuaran de la manera següent:
a) Plans d'actuació que corresponen a iniciatives de caràcter associatiu: 1 punt.
b) Participació de dones en l'empresa superior al 30% del conjunt de treballadors: 1 punt.
c) Participació de jóvens (menors de 40 anys) en l'empresa superior al 30% del conjunt de treballadors: 1 punt.
d) L'empresa ja posseïx un sistema de certificació de qualitat o el pla d'actuació preveu el compromís, acreditat a través dels corresponents contractes de consultoria, d'implantar-lo abans de 2 anys: 1 punt.
e) L'empresa posseïx el certificat d'empresa o d'artesà agroalimentari: 1 punt.
f) Qualitat de la memòria i del programa d'actuació presentats amb vista a la consecució dels objectius proposats: 4 punts. Es valorarà tenint en compte la maduració del projecte, el grau d'innovació, la relació entre la inversió i el volum de negoci de l'empresa, i que l'activitat es desenvolupe en algun dels sectors agroalimentaris tradicionals de la Comunitat Valenciana.
2. En cas d'empat en la puntuació obtinguda, es prioritzarà a aquelles empreses que hagen acreditat un major percentatge de discapacitats amb relació a la plantilla, a 31 de desembre de l'any anterior al de la presentació de la sol·licitud d'ajudes, i si persistira la situació d'empat el desfarà l'anterior data de presentació de la sol·licitud.
Novena. Resolució de les ajudes
1. Les sol·licituds seran resoltes per la directora general d'Empreses Agroalimentàries i Desenvolupament del Medi Rural, per delegació de la consellera d'Agricultura, Pesca i Alimentació. Les aprovacions de les sol·licituds degudament motivades i fonamentades establiran: la inversió auxiliable, la quantia de les ajudes concedides com a percentatge de la inversió auxiliable, i el termini concedit al beneficiari per a comunicar la realització de la inversió i per a justificar el pagament de les inversions realitzades.
2. La resolució de la convocatòria es publicarà en el Diari Oficial de la Comunitat Valenciana, i les resolucions individuals positives o denegatòries notificades a cada un dels beneficiaris.
Deu. Compatibilitat de les ajudes
Ninguna de les inversions subvencionables previstes en esta orde es podrà beneficiar simultàniament de qualsevol altra ajuda pública, i en particular estes ajudes es declaren incompatibles amb les establides en l'Orde de 28 de desembre de 2007, de la Conselleria d'Agricultura, Pesca i Alimentació, per la qual s'aproven les bases de les ajudes a les inversions en millora de les condicions de transformació i comercialització dels productes agrícoles i de l'alimentació, per al període 2007/2013, i amb l'Orde de 27 de juny de 2008, de la Conselleria d'Agricultura, Pesca i Alimentació, per la qual s'aproven les bases de les ajudes RURALTER-Leader, per al període 2008/2013.
Onze. Sobre el termini per a la realització i justificació de les inversions
Per al pagament de l'ajuda serà necessari que, abans de la data establida en la resolució com a fi de la realització i justificació, les inversions estiguen totalment acabades, la maquinària i equip instal·lats, i els pagaments totalment justificats per mitjà de factures i justificants de pagament, de data posterior a la de la sol·licitud d'ajuda.
Dotze. Sol·licitud de pagament i justificació de les despeses
1. La sol·licitud de pagament de la subvenció, dirigida a la direcció general competent en indústries agroalimentàries, es presentarà abans de la data establida en la resolució de concessió en el Registre General de la Conselleria d'Agricultura, Pesca i Alimentació, o en qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
2. El Servici d'Indústries Agroalimentàries de la Conselleria d'Agricultura, Pesca i Alimentació serà la unitat responsable del correcte emplenament dels expedients de pagament de les ajudes acollides a la present orde, per a la qual cosa demanaran dels beneficiaris la documentació i els justificants de pagament.
3. La justificació de la subvenció es realitzarà d'acord amb allò que es disposa en l'article 72 del Reial Decret 887/2006, de 21 de juliol, per mitjà de:
a) Una relació classificada de les despeses i inversions de l'activitat, amb identificació del creditor i del document, el seu import, data d'emissió i, si és el cas, data de pagament (annex B1).
b) Les factures o documents de valor probatori equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament.
Tretze. Reintegrament de les quantitats
Són causes de reintegrament, les que es preveuen en els articles 36 i 37 de la Llei 38/2003, de 17 de novembre, General de Subvencions.
Catorze. Règim d'infraccions i sancions
El règim sancionador en la matèria regulada en esta orde serà el que s'establix en el títol IV de la Llei 38/2003, de 17 de novembre, General de Subvencions.